टॉप-6 रिकॉर्ड: मैच, रन, शतक बनाने में कोई आस-पास नहीं, वर्ल्ड कप के सबसे कामयाब बल्लेबाज भी
Sachin Tendulkar 50th Birthday Special - Master Blaster International Cricket (Test Match, ODI, T20, IPL) All Format Records. सचिन तेंदुलकर एक आइकन या नायक नहीं है, वह एक भावना हैं। देश ने हर उस समय का जश्न मनाया जब मास्टर ब्लास्टर अपने स्ट्रेट ड्राइव खेलते थे, लेट कट लगाते थे।
क्रिकेट के महानतम बल्लेबाजों में से एक सचिन तेंदुलकर ने आज जीवन की हाफ सेंचुरी पूरी कर ली है। वे आज 50 साल के हो गए हैं। सचिन ने पाकिस्तान के खिलाफ 15 नवंबर 1989 को इंटरनेशनल डेब्यू किया था। 16 नवंबर 2013 को वेस्टइंडीज के खिलाफ आखिरी मैच खेला था। उनका करियर 24 साल 1 दिन का रहा। इस दौरान उन्होंने कुल 664 मैच खेले और 34,357 रन बनाए।
सचिन के बर्थडे के मौके पर हम उनके ऐसे टॉप-6 रिकॉर्ड्स फिर से याद करेंगे, जिनको तोड़ पाना असंभव जैसा है। सबसे पहले देखिए सचिन के ओवरऑल करियर स्टैट्स...
1. सचिन के नाम सबसे ज्यादा टेस्ट और वनडे मैच खेलने का रिकॉर्ड
क्रिकेट में किसी भी रिकॉर्ड की बात हो तो सचिन का नाम आ ही जाता है। सचिन 200 इंटरनेशनल टेस्‍ट मैच खेलने वाले दुनिया के एकमात्र खिलाड़ी हैं। इस सूची में सचिन पहले नंबर पर हैं तो जेम्स एंडरसन 179 टेस्‍ट मैच के साथ दूसरे नंबर पर हैं।
सिर्फ टेस्‍ट में ही नहीं, बल्कि उनके नाम दुनिया में सबसे ज्‍यादा इंटरनेशनल वनडे मैच खेलने का रिकॉर्ड भी है। सचिन वनडे क्रिकेट में भी सबसे ज्यादा मैच खेलने वाले दुनिया के पहले खिलाड़ी हैं। साल 1989 में अपने वनडे करियर की शुरुआत करने वाले इस खिलाड़ी ने 23 साल के अपने वनडे करियर में कुल 463 वनडे मैच खेले हैं।
सचिन ने टीम इंडिया के लिए 1990 से 1998 तक लगातार 185 वनडे मैच बिना रुके खेले। यह अपने आप में एक वर्ल्ड रिकॉर्ड है। वनडे में सबसे ज्यादा मैच खेलने के मामले में उनके बाद श्रीलंका के महेला जयवर्धने का नंबर आता है, जिन्‍होंने 448 वनडे मैच खेले हैं। जयवर्धने इनके करीब तो पहुंचे, लेकिन इस रिकॉर्ड को तोड़ नहीं पाए।
2. सबसे ज्यादा इंटरनेशनल रन बनाने वाले खिलाड़ी
इंटरनेशनल क्रिकेट (तीनों फॉर्मेट को मिलाकर) में सबसे ज्यादा रन क्रिकेट के भगवान सचिन के नाम ही हैं। इंटरनेशनल क्रिकेट में उन्होंने 30,000 से अधिक रन बनाए हैं। क्रिकेट के तीनों फॉर्मेट में इतने रन बनाने वाले वह दुनिया के एकमात्र खिलाड़ी हैं। उनके कुल रन 34,357 हैं। इस मामले में दूसरे नंबर पर श्रीलंका के कुमार संगकारा हैं। उन्होंने 28,016 रन बनाए हैं।
3. इंटरनेशनल क्रिकेट में सबसे ज्यादा शतक
वर्ल्ड क्रिकेट में 100 शतक लगाने वाले खिलाड़ियों में अकेला नाम सचिन तेंदुलकर का है। ये एक बड़ा रिकॉर्ड है, जिसे तोड़ना किसी भी बल्लेबाज के लिए मुश्किल है। सचिन के बाद सबसे अधिक शतक लगाने वालों में विराट कोहली (75) हैं। तीसरे नंबर पर ऑस्ट्रेलिया के रिकी पोंटिंग (71) का नाम आता है। सचिन ने टेस्ट में 51 और वनडे में 49 शतक जड़े हैं। वहीं सचिन वनडे फॉर्मेट में दोहरा शतक लगाने वाले पहले बल्लेबाज हैं।
4. सबसे ज्यादा हाफ सेंचुरी
सचिन ने शतकों के अलावा अर्धशतक भी खूब लगाए। सचिन के नाम 782 पारियों में कुल 164 (तीनों फॉर्मेट) अर्धशतक लगाने का रिकॉर्ड दर्ज है। दूसरे नंबर पर ऑस्ट्रेलिया के रिकी पोंटिंग हैं जिन्होंने 146 अर्धशतक लगाए हैं।
5. अंतरराष्ट्रीय क्रिकेट में सबसे ज्यादा चौके सचिन के नाम
अंतरराष्ट्रीय क्रिकेट में सबसे अधिक चौके लगाने का रिकॉर्ड भारतीय बल्लेबाज सचिन तेंदुलकर के नाम ही दर्ज है। मास्टर ब्लास्टर सचिन तेंदुलकर ने अपने अंतरराष्ट्रीय करियर में 4076 चौके जड़े। उनके नाम टेस्ट में 2058, वनडे में 2016 और टी-20 में 2 चौके हैं। उन्होंने ये चौके 664 अंतरराष्ट्रीय मैचों में लगाए हैं।
6. वर्ल्ड कप में सबसे ज्यादा रन
सचिन तेंदुलकर के नाम वर्ल्ड कप में सबसे ज्यादा रन बनाने का रिकॉर्ड भी है। सचिन 1992 से 2011 के बीच कुल छह वर्ल्ड कप में टीम का हिस्सा रहे। इस दौरान उन्होंने 45 मैचों की 44 पारियों में 2278 रन बनाए। सचिन ने वर्ल्ड कप में 6 शतक और 15 अर्धशतक लगाए हैं। इसके अलावा, तेंदुलकर के पास एक वर्ल्ड कप में सर्वोच्च स्कोरर होने का रिकॉर्ड भी है। इन्होंने 2003 क्रिकेट वर्ल्ड कप में 11 मैचों में 673 रन बनाए थे।
स्पोर्ट्स की अन्य खबरें पढ़ें...
35 फोटो में देखिए तेंदुलकर के 50 साल:1989 में सबसे युवा भारतीय क्रिकेटर बने, 2014 में भारत रत्न मिला
क्रिकेट में भगवान का दर्जा हासिल करने वाले सचिन तेंदुलकर आज 50 साल को हो गए। महज 16 साल की उम्र में भारत के लिए डेब्यू करने वाले सचिन 2013 तक इंटरनेशनल क्रिकेट खेलते रहे। इसके बाद वे मुंबई इंडियंस के साथ बतौर मेंटर जुड़े हुए हैं। इस IPL सीजन में उनके बेटे अर्जुन तेंदुलकर ने डेब्यू कर लिया है। पूरी खबर पढ़ने के लिए यहां क्लिक करें। 
क्यों दूसरा सचिन मिलना नामुमकिन है: 5 फैक्ट्स के जरिए जानिए क्यों तेंदुलकर जैसा न कोई पहले हुआ और न आगे होगा
न भूतो न भविष्यति। मतलब...जो न पहले हुआ था और न आगे होगा।
क्रिकेट इतिहास में किसी एक खिलाड़ी के लिए यह कहना हो तो जो नाम सबसे ज्यादा लोगों के जेहन में आएगा वह है सचिन तेंदुलकर। क्रिकेटर्स बहुत हुए, स्टार क्रिकेटर्स भी बहुत हुए लेकिन सचिन तेंदुलकर जैसा न पहले हुआ था और न बाद में। सचिन के 50वें बर्थडे पर आज इस स्टोरी में हम सचिन से जुड़े ऐसे ही 5 फैक्ट जानेंगे जो यह साबित करते हैं उनके जैसा होना मुश्किल ही नहीं मामुमकिन क्यों है...? पूरी खबर पढ़ने के लिए यहां क्लिक करें। 